Predkladacia správa

Výročná správa o činnosti Slovenskej akadémie vied (ďalej len „SAV“) za rok 2009 je predkladaná na rokovanie vlády Slovenskej republiky v zmysle § 12 ods. 15 zákona č. 133/2002 Z. z. o SAV z 19. februára 2002, podľa ktorého predseda akadémie predkladá ministrovi školstva SR v určenom termíne a rozsahu výročnú správu o činnosti akadémie za predchádzajúci kalendárny rok, schválenú Snemom SAV a minister predkladá túto správu vláde SR.
            Výročné správy o činnosti SAV za predchádzajúce roky vzala vláda SR na vedomie.
            Výročná správa o činnosti SAV za rok 2009 sumarizuje hlavné výsledky a aktivity organizácií SAV. V živote SAV bol rok 2009 výnimočný voľbami samosprávnych orgánov na funkčné obdobie 2009 – 2013 a vymenovaním nového predsedu akadémie. Kreované samosprávne orgány plynule nadviazali na prácu predchádzajúceho vedenia a pokračujú v začatých aktivitách.
            Jednou z najdôležitejších úloh SAV v roku 2009 bolo dosiahnuť čo najvyššiu úspešnosť pri získavaní projektov a realizácii jednotlivých výziev v programoch štrukturálnych fondov EÚ. Organizácie SAV sa zapojili do všetkých výziev, vyhlásených roku 2009 v rámci Operačného programu Výskum a vývoj a do jednej výzvy v Operačnom programe Vzdelávanie, ktoré zverejnila Agentúra MŠ SR pre ŠF EÚ. Pokračoval zámer podporovať vytváranie centier exceletného výskumu Agentúry MŠ SR pre ŠF EÚ (ASFEU) druhou výzvou v Operačnom programe Výskum a vývoj, v ktorej bolo z jedenástich oprávnených žiadateľov z organizácií SAV úspešných deväť. Ďalších štyridsať žiadostí o NFP pre centrá excelentnosti je v štádiu odborného hodnotenia. Úspešne bola zavŕšená viacročná príprava na získanie národného projektu Slovenská infraštruktúra pre vysokovýkonné počítanie. Predsedníctvo SAV naďalej iniciovalo zriaďovanie centier excelentnosti SAV s cieľom podporovať vedúce vedecké osobnosti základného a aplikovaného výskumu v SR, aby dosahovali výsledky na medzinárodnej úrovni. V roku 2009 boli vytvorené štyri nové centrá a v súčasnosti je ich spolu dvanásť.
Výročná správa popri základnom výskume podrobnejšie rozvádza výsledky riešenia závažných problémov pre spoločenskú prax a významné výsledky medzinárodných vedeckých projektov. Pracoviská oddelenia vied o spoločnosti a kultúre v roku 2009 zameriavali zvýšenú pozornosť na vypracovanie dokumentu Stratégia rozvoja slovenskej spoločnosti do roku 2020, ktorý je druhou časťou vládou iniciovaného projektu Vízia a stratégia rozvoja slovenskej spoločnosti. Aplikovanie výsledkov výskumu považuje SAV za dôležitú oblasť činnosti, pričom najintenzívnejšia spolupráca s aplikačnou sférou je v ostatných rokoch najmä pri riešení spoločných projektov 6. a 7. rámcového programu EÚ. V rámci 7. rámcového programu EÚ bolo v roku 2009 podaných 50 návrhov, čo je spolu s 206 návrhmi podaných v rokoch 2007 a 2008 256 návrhov. Úspešnosť projektov SAV je 25-percentná, čo 2,5-krát prevyšuje celoeurópsky priemer. Medzinárodnou vedeckou spoluprácou sa SAV usilovala etablovať medzi špičkové zahraničné vedecké inštitúcie a integrovať do Európskeho výskumného priestoru. Dôkazom úspešnosti SAV je aj medzinárodný ohlas vedeckých výsledkov pracovníkov akadémie.
            Pracovníci SAV pokračovali v pedagogickej činnosti a v spolupráci s vysokými školami a univerzitami na Slovensku i v zahraničí. Školiace pracoviská SAV mali v dennej a externej forme doktorandského štúdia 490 doktorandov. Pracoviská SAV majú s vysokými školami a univerzitami 40 spoločných pracovísk a združení, zameraných na využívanie prístrojov a zariadení pre výučbu a spoločné riešenie projektov. Vedecká rada SAV roku 2009 udelila 16 vedeckých hodností doktora vied a 1 čestnú vedeckú hodnosť doktora vied. V SAV pokračovala diskusia o ďalšom vývoji SAV v kompatibilite s vysokými školami, ktoré v súčasnosti už pôsobia v inom hospodárskom režime – ústretovejšom najmä k spolupráci s podnikateľskou sférou. Pri SAV pracuje 52 vedeckých spoločností s rozličným vedeckým zameraním.
            Za priority na rok 2010 SAV pokladá posilnenie spoločenského postavenia vedcov a lepšie uplatnenie vedeckých poznatkov v inovačných aktivitách hospodárskej praxe. Vedeckou činnosťou chce prispievať k zvýrazneniu postavenia Slovenska v rámci EÚ. 
Predložený materiál je rozpracovaný v nasledovných častiach: I. Úvod, ktorého súčasťou  je grafická príloha o činnosti a štruktúre SAV; II. Vedecká činnosť 1. Najvýznamnejšie výsledky vedeckej práce: A/ Charakter základného vedeckého poznania, B/ Riešenie závažných problémov pre spoločenskú prax, C/ Významné výsledky medzinárodných vedeckých projektov, D/ Edičná a publikačná činnosť, E/ Centrá excelentnosti SAV, F/ Úspešnosť v získavaní projektov, G/ Čerpanie štrukturálnych fondov; III. Doktorandské štúdium, iná pedagogická činnosť a budovanie ľudských zdrojov pre vedu a techniku; IV. Medzinárodná vedecká spolupráca, V. Vedná politika; VI. Spolupráca s VŠ,  univerzitami a inými subjektmi v oblasti vedy a techniky v SR; VII. Spolupráca s aplikačnou a hospodárskou sférou; VIII. Popularizácia vedy a komunikácia s verejnosťou; IX. Akreditácia a evalvácia vedeckých pracovísk SAV; X. Činnosť Snemu SAV; XI. Činnosť Vedeckej rady SAV; XII. Činnosť Učenej spoločnosti SAV; XIII. Činnosť vedeckých spoločností SAV; XIV. Špecializované a servisné organizácie SAV; XV. Hospodárska činnosť SAV a XVI. Kontrolný systém SAV. Záverom je uvedených 12 príloh.
            Predložený materiál nemá finančný, ekonomický, environmentálny vplyv a ani vplyv na zamestnanosť.